NARIADENIE KOMISIE (ES) č. 222/2005
z 10. februára 2005,
ktorým sa mení a dopĺňa nariadenie (ES) č. 1943/2003, pokiaľ ide o výmenný kurz uplatniteľný pri poskytovaní pomoci skupinám výrobcov, ktorým bolo udelené predbežné uznanie v sektore ovocia a zeleniny
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2200/96 z 28. októbra 1996 o spoločnej organizácii trhu s ovocím a zeleninou (1), najmä na jeho článok 48,
keďže:
(1)
Článok 3 ods. 2 nariadenia Komisie (ES) č. 1943/2003 z 3. novembra 2003, ktorým sa stanovujú pravidlá pre uplatňovanie nariadenia Rady (ES) č. 2200/96, pokiaľ ide o pomoc skupinám výrobcov, ktorým bolo udelené predbežné uznanie (2), stanovuje parametre výpočtu a stropy pomoci uvedenej v článku 14 ods. 2 písm. a) nariadenia (ES) č. 2200/96. Tieto parametre a stropy nie sú ani udelené, ani vybrané. Ustanovenia článkov 2 a 3 nariadenia Rady (ES) č. 2799/98 z 15. decembra 1998, ktoré stanovuje poľnohospodárske menové dojednania pre euro (3), nie sú preto v ich prípade uplatniteľné.
(2)
Tieto parametre a stropy sú uplatniteľné na všetky tranže pomoci uvedenej v článku 3 ods. 2 prvý pododsek písm. d) nariadenia (ES) č. 1943/2003. Podľa článku 1 nariadenia (ES) č. 2799/98 je na ich vyjadrenie v národnej mene členských štátov potrebné použiť výmenný kurz, ktorý je platný v prvý deň obdobia, na ktoré bola táto pomoc pridelená.
(3)
Nariadenie (ES) č. 1943/2003 by sa preto malo zodpovedajúcim spôsobom zmeniť a doplniť.
(4)
Opatrenia uvedené v tomto nariadení sú v súlade so stanoviskom Riadiaceho výboru pre čerstvé ovocie a zeleninu,
PRIJALA TOTO NARIADENIE:
Článok 1
Do článku 3 nariadenia (ES) č. 1943/2003 sa dopĺňa tento odsek 3:
„3. Výmenným kurzom uplatniteľným na čiastky v eurách, ktoré sú uvedené v ods. 2, je posledný výmenný kurz uverejnený Európskou centrálnou bankou pred prvým dňom obdobia, na ktoré bola predmetná pomoc pridelená.“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 10. februára 2005